Sakeman vas oor ‘bedrog’ van R74 mil.Argieffoto. Guillaume Johannes Malherbe (57) het Vrydag vlugtig in die handelsmisdaadhof in Port Elizabeth verskyn in verband met beweerde bedrog en die oortreding van die Wet op Banke. Die beweerde bedrog beloop sowat R74 miljoen. Kapt. Anelisa Feni, woordvoerder van die Valke, het gesê Malherbe het glo sy eiendomsontwikkelingsmaatskappy gebruik om niksvermoedende kliënte om die bos te lei deur hulle te oortuig om geld in sy maatskappy te belê en vir hulle maandelikse opbrengste te belowe. Malherbe het glo sowat 263 beleggers reg oor Suid-Afrika in dié wip gevang. Feni het gesê hy het aan hulle vertel hulle sou aandele in die vorm van eiendomsontwikkelings ontvang. “Hy het na bewering nie al hierdie eiendomme besit nie,” het Feni gesê. Volgens Feni is die kwessie by die Valke se eenheid vir ernstige handelsmisdaad in Port Elizabeth aangemeld. “[Malherbe] is Vrydag in hegtenis geneem nadat hy homself aan die Valke oorgegee het,” het Feni gesê. Malherbe is op ŉ waarskuwing vrygelaat en moet op 11 Oktober weer in die hof verskyn.